Diari Oficial de la Generalitat Valenciana


Sumari del DOGV 3952, del 05-03-2001 (2001/1951)

ORDRE de 26 de gener de 2001, de la Conselleria de Sanitat, per la qual convoca la concessió de subvencions destinades a finançar programes d'ajuda mútua i d'autoajuda duts a terme per associacions o grups de persones legalment constituïts per a aquest objectiu.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3952

Data del DOGV
:   05-03-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/1951


Data del document
:   26-01-2001

Organisme emissor
:   Conselleria de Sanitat

Tipus de document
:   Ordre

Descriptors 

:   * psicologia
    * suport econòmic
    * cura d'infermeria
    * ajuda pública
    * associació
    * cura de la salut
    * terapèutica

ORDRE de 26 de gener de 2001, de la Conselleria de Sanitat, per la qual convoca la concessió de subvencions destinades a finançar programes d'ajuda mútua i d'autoajuda duts a terme per associacions o grups de persones legalment constituïts per a aquest objectiu. [2001/F1951]
  
A la societat actual, extremadament complexa, li costa cada vegada més donar resposta a les necessitats que els ràpids canvis socials introdueixen en el seu si. L'ajuda que abans podien prestar als malalts els familiars, veïns o amics, hui és enormement difícil tant pels horaris laborals d'una població majoritàriament treballadora com per les característiques de l'entramat urbà, sobretot a les grans ciutats.
  
Les moltes necessitats actuals en aquest sentit fan insuficient la resposta dels serveis públics, i això origina un extens i profund moviment ciutadà que, des de la solidaritat i l'altruisme, pretén millorar la qualitat de vida dels malalts i pal·liar, tant com siga possible, els efectes que determinades malalties de tipus crònic tenen sobre les persones afectades.
  
Aquests grups d'ajuda mútua (AM) i d'autoajuda (AA) els constitueixen malalts, familiars i gent normal que, afectats o preocupats per un mateix problema, s'organitzen per tal de prestar suport emocional, millorar l'autoestima, el respecte a la seua dignitat, afavorir la integració social sensibilitzant la població i, en general, fent activitats encaminades sempre a millorar la situació personal i familiar dels malalts en el marc legal que tenen reconegut.
  
La Conselleria de Sanitat, dins dels objectius del Pla d'Humanització de la Sanitat, mitjançant aquesta ordre pretén reconéixer, impulsar i facilitar l'acció solidària dels grups d'AM i AA, establint els requisits mínims que han de tenir les organitzacions sol·licitants de les actuacions finançades.
  
Per això, fent ús de les facultats que em confereixen l'article 35 de la Llei de la Generalitat Valenciana 5/1983, de 30 de desembre, de Govern Valencià, l'article 47.11 del Text Refós de la Llei de la Hisenda Pública de la Generalitat Valenciana i el Decret 87/1999, de 30 de juliol, del Govern Valencià, que aprova el Reglament Orgànic i Funcional de la Conselleria de Sanitat,
  
ORDENE
  
Títol I
  
Subvencions
  
Article 1. Àmbit
  
L'objectiu d'aquesta disposició és regular i convocar subvencions destinades a finançar programes d'ajuda mútua i d'autoajuda per a malalts crònics que es facen en l'àmbit territorial de la Comunitat Valenciana durant l'exercici 2001.
  
Article 2. Beneficiaris
  
Podran sol·licitar les subvencions que regula aquesta ordre les organitzacions que facen programes d'ajuda mútua i d'autoajuda per a malalts en l'àmbit territorial de la Comunitat Valenciana i que tinguen els requisits establits en aquesta disposició.
  
Article 3. Objecte de la subvenció dels programes
  
1. Les ajudes que regula aquesta ordre es destinaran a impulsar i facilitar el desenvolupament de programes d'AM i d'AA per a malalts crònics i podran comprendre el finançament dels conceptes següents:
  
Despeses de funcionament derivades de la gestió de programes i de personal necessaris per a desenvolupar el programa. En cap cas la contractació del personal per part de les entitats subvencionades segons el que disposa aquesta ordre comportarà cap relació jurídica amb la Generalitat Valenciana.
  
2. Seran objecte de subvenció els programes d'AM i AA a malalts crònics que facen alguna de les activitats següents:
  
a) Formació, informació i sensibilització de la població sobre els problemes associats a la malaltia.
  
b) Suport psicològic, social i emocional al malalt i els seus familiars.
  
c) Promoció d'hàbits de vida saludables que incidisquen positivament en l'evolució i el pronòstic de la malaltia.
  
d) Oferta de serveis per a necessitats no cobertes per l'administració.
  
e) Publicacions i divulgació.
  
f) Activitats adreçades a fomentar el reconeixement dels drets del malalt crònic que l'ordenament jurídic els atorga.
  
g) Activitats adreçades a la promoció de la solidaritat amb l'objectiu d'evitar qualsevol tipus de discriminació, fomentant el reconeixement dels drets que l'ordenament jurídic els atorga.
  
3. Tots els programes esmentats en l'apartat anterior inclouran l'avaluació de resultats com a fase final de l'execució del programa.
  
Article 4. Requisits de les organitzacions
  
Per tal de tenir accés a les ajudes regulades en aquesta ordre, les entitats hauran de tenir els requisits mínims següents:
  
a) Estar legalment constituïdes i inscrites en el registre que corresponga.
  
b) No tenir finalitat lucrativa.
  
c) Disposar d'una seu central o delegació permanent a la Comunitat Valenciana.
  
Per a això, s'entendrà com a delegació permanent la presència física, amb domicili social, en el territori de la Comunitat Valenciana, acreditada documentalment. En aquests casos, la delegació permanent assumirà la gestió dels programes finançats per la Generalitat Valenciana, i es comprometrà a dur la gestió econòmica i administrativa i la direcció del programa en la seua oficina de la Comunitat Valenciana, obrint-hi un compte bancari específic.
  
d) Tenir com a finalitats institucionals expresses la realització d'activitats d'AM i AA a malalts crònics, i estar en condicions de demostrar mitjançant documentació fefaent que l'associació actua de manera contínua en l'àmbit esmentat.
  
e) Estar al corrent en el compliment de les obligacions tributàries i de la Seguretat Social de la manera que reglamentàriament es determine.
  
f) No estar implicada en procediments de reintegrament de tot o de part de les subvencions concedides per la Generalitat Valenciana, ni haver sigut objecte d'un procediment de reintegrament.
  
2. Es podran exigir requisits addicionals als que estableix l'apartat anterior, segons les programes proposats per al seu finançament i la seua valoració econòmica.
  
Article 5. Criteris per a la concessió de subvencions
  
Per a la concessió de les subvencions es valoraran prioritàriament:
  
1. La cobertura territorial i poblacional, la dotació de recursos específics existents en el territori on es planteja la intervenció i el nivell de coordinació amb altres xarxes públiques d'actuació complementària en la matèria fonamentalment sanitària, de serveis socials i educativa, així com la concordança entre activitats proposades i pressupost.
  
2. L'avaluació de les activitats realitzades en l'exercici 2000 i anteriors. Per a l'avaluació esmentada es prendrà com a referència la memòria d'activitats presentada per l'entitat sol·licitant, així com tots els antecedents que tinga l'administració.
  
3. El grau de finançament propi i de diversitat del finançament extern.
  
4. L'adequació de les propostes dels programes a les prioritats que establisca el govern autonòmic, així com la seua repercussió en una resposta assistencial integral de les persones afectades.
  
Article 6. Documentació que cal aportar
  
1. La sol·licitud de subvenció, que es presentarà segons el model que figura en l'annex I de la present ordre, haurà d'anar acompanyada de la documentació que seguidament s'indica.
  
a) Certificació que acredite l'acord adoptat per l'òrgan competent, autoritzant la sol·licitud de l'ajuda i aprovant el programa i pressupost presentat.
  
b) Pressupost desglossat, per partides, de les despeses previstes per a l'any 2001, així com dels possibles recursos amb què es compta per al seu finançament, segons el model que figura com a annex II de la present ordre.
  
c) Relació detallada de les activitats que es faran enguany, per a les quals se sol·licita la subvenció.
  
d) Relació de l'equip professional, amb descripció de categories, càrrecs, treball i horaris de dedicació.
  
e) Si s'han fet activitats durant l'any 2000, s'adjuntarà la memòria amb:
  
- Detall de subvencions rebudes de qualsevol administració pública i/o finançament extern d'altre tipus.
  
- Pressupost d'ingressos i despeses, que es presentarà segons el model que figura en l'annex III de la present ordre.
  
- Detall de subvencions i ajudes atorgades pel sol·licitant, durant l'exercici 2000, a altres entitats amb personalitat jurídica, o a persones individuals o nuclis familiars en matèries objecte d'aquesta convocatòria.
  
f) Certificat expedit per l'entitat bancària, on efectua, si és el cas, els pagaments en el qual s'especifique codi de l'entitat, codi de la sucursal, número de compte i titular, així com el CIF del peticionari.
  
g) Declaració en què conste el coneixement i compromís respecte a les obligacions establides en l'article 7 d'aquesta ordre.
  
h) Còpia autenticada o fotocòpia compulsada dels estatuts en què haurà de constar, explícitament, tant l'àmbit d'actuació de l'associació com l inexistència d'intenció lucrativa en les seues finalitats.
  
i) Còpia autenticada o fotocòpia compulsada de la seua inscripció en el registre corresponent.
  
2. Els beneficiaris de les subvencions hauran d'acreditar, en el moment en què acabe el termini de presentació de sol·licituds, que es troben al corrent de les seues obligacions tributàries i de la Seguretat Social, de la manera que estableix l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny de 1996).
  
En el cas que l'associació tinga alguna exempció tributària es presentarà la documentació que acredite la concessió efectiva de la subvenció esmentada.
  
Article 7. Obligacions de les organitzacions subvencionades
  
Els beneficiaris de les subvencions estaran obligats a:
  
1. Col·laborar amb la Direcció General per a l'Atenció al Pacient en la coordinació i integració dels programes subvencionats, així com en l'execució de les activitats proposades per la direcció general.
  
2. No alterar la finalitat de les subvencions i complir les obligacions que estableix la legislació vigent per als perceptors de fons públics.
  
3. Facilitar la inspecció i el control de la Direcció General per a l'Atenció al Pacient a fi de conéixer qualsevol aspecte de l'activitat objecte de la subvenció.
  
4. Facilitar tota la informació econòmica, fiscal, laboral, tècnica i de qualsevol tipus que li siga requerida per la Direcció General per a l'Atenció al Pacient, sense perjudici de la confidencialitat exigible.
  
5. Deixar constància expressa de la condició de programa subvencionat per la Generalitat Valenciana en qualsevol relació amb tercers, incorporant, en tots els casos i de manera visible, el logotip de la Generalitat Valenciana en les activitats de difusió que es facen.
  
6. En qualsevol cas, els beneficiaris de subvencions estaran obligats a complir el que disposa l'article 47 del Decret Legislatiu de 26 de juny de 1991, del Consell de la Generalitat Valenciana, pel qual aprova el Text Refós de la Llei de la Hisenda Pública de la Generalitat Valenciana.
  
Títol II
  
Procediment
  
Capítol I
  
Iniciació del procediment
  
Article 8. Instància i lloc de presentació de les sol·licituds
  
Les organitzacions a què es refereix l'article 2 d'aquesta ordre hauran de presentar la seua sol·licitud (d'acord amb el model de l'annex I) en el Registre de la Conselleria de Sanitat (Direcció General per a l'Atenció al Pacient), situat al carrer del Misser Mascó, núm. 31, 4010 València, sense perjudici del que s'estableix en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 9. Terminis de presentació
  
El termini de presentació de les sol·licituds de subvenció regulades en aquesta ordre serà de 20 dies hàbils comptadors a partir de l'endemà de la publicació en el Diari Oficial de la Generalitat Valenciana.
  
Capítol II
  
Tramitació, resolució i recursos
  
Article 10. Instrucció
  
1. Quan s'hauran rebut les sol·licituds s'estudiaran aquestes i la documentació que les haja d'acompanyar. Quan la sol·licitud no tinga els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no tinga adjunta la documentació que d'acord amb aquesta ordre resulte exigible, es demanarà a la persona interessada que en el termini de 10 dies esmene la falta o acompanye els documents preceptius, amb la indicació que si no ho feia així es consideraria que hauria desistit de la seua petició i s'arxivaria sense cap més tràmit.
  
2. En qualsevol fase de la tramitació de l'expedient, a la vista de la documentació que hi haurà i de les obligacions que s'adquirisquen per la concessió de l'ajuda, es podrà demanar informes dels organismes i entitats que es considere oportuns i efectuar les comprovacions necessàries sobre l'exactitud de tot allò.
  
3. El termini màxim per a tramitar, resoldre i notificar els expedients serà de dos mesos comptadors des de la data d'acabament del termini de presentació de sol·licituds fixat en aquesta ordre. S'entendran desestimades les sol·licituds sobre les quals no recaiga cap resolució expressa en el període esmentat.
  
Article 11. Proposta i concessió d'ajudes
  
El conseller de Sanitat, a proposta del director general per a l'Atenció al Pacient, resoldrà l'adjudicació de les subvencions amb càrrec al pressupostos de la Generalitat Valenciana per a l'aplicació pressupostària 50.18.96.7773.562.20.8, codi de línia T3225, per un import màxim de 18.192.037 de pessetes (240.404,84 euros).
  
Article 12. Recursos
  
1. Contra la resolució del conseller de Sanitat, expressa o presumpta, que exhaurirà la via administrativa, podrà formular-se recurs contenciós administratiu, que s'interposarà en la forma, el termini i les condicions que determine la llei reguladora de la jurisdicció esmentada.
  
2. La resolució presumpta tindrà el caràcter negatiu segons que preveu l'article 44 de la Llei 30/1992 en la redacció atorgada per la Llei 4/1999.
  
3. Segons que disposa el paràgraf 8 de l'article 47 del Decret Legislatiu de 26 de juny de 1991, del Consell de la Generalitat Valenciana, que aprova el Text Refós de la Llei de la Hisenda Pública de la Generalitat Valenciana, qualsevol alteració de les condicions tingudes en compte per a la concessió de la subvenció i en tots els casos l'obtenció corresponent de subvencions o ajudes atorgades per altres administracions públiques, o d'altres ens públics o privats, podrà donar lloc a la modificació de la resolució de concessió.
  
Títol III
  
Del pagament i justificació de les subvencions
  
Article 13. Pagament d'ajudes
  
L'ordenació del pagament de les subvencions que es regulen en aquesta ordre es farà segons els criteris continguts en l'article 47 bis del Text Refós de la Llei de la Hisenda Pública de la Generalitat Valenciana i en l'article 23 de la Llei 8/1995, de 29 de desembre, de Mesures Fiscals, Administratives i d'Organització de la Generalitat Valenciana, en els termes següents:
  
a) En el moment de la concessió de la subvenció es lliurarà el 40% de la quantitat assignada. El pagament esmentat estarà condicionat a la presentació prèvia d'una justificació de despeses que arribe al percentatge esmentat o bé a la presentació d'una fiança depositada en el servei territorial de la Conselleria d'Economia i Hisenda corresponent.
  
b) Una vegada justificat per part de l'entitat el 40% ja lliurat, se'n podrà pagar un 20% més amb les mateixes condicions, és a dir, després de la justificació de despeses o fiança.
  
c) El 40% restant el farà efectiu la Generalitat Valenciana quan es justifique correctament la totalitat de la quantitat concedida.
  
Article 14. Justificació de la subvenció
  
1. En la justificació de les subvencions regulades en aquesta ordre s'observaran les regles següents:
  
a) Les factures o justificants presentats hauran de ser originals, amb data anterior al 30 de novembre de 2001, i haurà de figurar en tots el vistiplau del president de la institució.
  
b) Per a les justificacions corresponents al personal contractat, es presentaran necessàriament les nòmines ajustades al model oficial, acompanyades dels justificants de cotització a la Seguretat Social, així com còpia dels contractes.
  
c) Les justificacions corresponents a col·laboracions puntuals i/o prestacions de serveis figuraran en rebuts i/o factures en què consten les dades del perceptor, el seu número d'identificació fiscal, el concepte pel qual se li paga i la retenció corresponent a l'Impost sobre la Renda de les Persones Físiques, així com les dades fiscals de la institució.
  
En tots els casos, les factures hauran de comptar amb totes les dades formals que exigeix per a la seua expedició l'article 3 del Reial Decret 2.402/1985, de 18 de desembre (BOE núm. 312, de 30 de desembre de 1985).
  
2. A la documentació justificativa s'adjuntarà, en el termini d'un mes des de la presentació, informe detallat de les activitats realitzades segons la memòria presentada en el seu dia, signada i segellada pel representant legal.
  
3. Si per al compliment del que preveu l'article present, així com en els articles V i VII anteriors, s'aportaren fotocòpies de la documentació corresponent, aquestes hauran d'estar, en tots els casos, ben autenticades, en els termes establits en l'article 35.c) de la Llei 30/1992, de Règim Jurídic de les Administracions Públiques i del Procediment Administratiu Comú.
  
Article 15. Reintegraments de quantitats percebudes
  
Segons que estableix l'article 47.9 del Decret Legislatiu de 26 de juny de 1991, del Consell de la Generalitat Valenciana, pel qual aprova el Text Refós de la Llei de la Hisenda Pública de la Generalitat Valenciana, serà procedent el reintegrament de les quantitats percebudes i l'exigència d'interés de demora des del moment de pagament de la subvenció en els casos següents:
  
a) Incompliment de l'obligació de justificació.
  
b) Obtenir la subvenció sense tenir les condicions requerides.
  
c) Incompliment de la finalitat per a la qual fou concedida la subvenció.
  
d) Incompliment de les condicions imposades als beneficiaris amb motiu de la concessió de la subvenció.
  
Article 16. Comunicació del cobrament de cada termini de la subvenció
  
Després del cobrament de cada termini de la subvenció, les entitats hauran d'enviar a la Direcció General per a l'Atenció al Pacient (Servei de la Carta del Pacient), en el termini d'un mes de la percepció esmentada, notificació per escrit del representant legal de l'entitat, comunicant la percepció de la subvenció, indicant-ne data, quantia i concepte.
  
Disposició final
  
La present ordre entrarà en vigirà des de l'endemà de la publicació en el Diari Oficial de la Generalitat Valenciana.
  
València, 26 de gener de 2001
  
El conseller de Sanitat
  
Serafín Castellano Gómez.
  
Annex I
  
Sol·licitud de subvenció
  
Nom..., DNI..., adreça..., CP..., localitat..., província.., representant legal d..., inscrita en el Registre d..., CIF..., adreça..., CP..., localitat..., província..., telèfon..., fax...
  
Expose
  
Segons que disposa l'ordre de subvencions de la Conselleria de Sanitat (DOGV núm. ..., de ... d... de 2001), que estableix les normes per a la concessió de subvencions destinades a finançar programes d'ajuda mútua i autoajuda durant l'exercici 2001, estime que tinc els requisits que s'hi exigeixen.
  
Adjunte la documentació que s'allista.
  
Sol·licite
  
Que concedisca una subvenció per un import total d... pessetes (... euros), desglossades de la manera següent:
  
1. Per a professionals: ... PTA (... euros).
  
2. Per a despeses de funcionament: ...PTA (... euros).
  
Data
  
Signatura i segell
  
CONSELLERIA DE SANITAT
  
Direcció General per a l'Atenció al Pacient. Servei de la Carta del Pacient